Det vakte glæde de fleste steder, da der i Regeringens transportudspil var plads til den længeventede tredje limfjordsforbindelse. Ifølge transportudspillet skal den tredje forbindelse over Limfjorden, foruden Limfjordsbroen og Limfjordstunellen, nemlig gå over den lille ø Egholm i Limfjorden. Og det er der på ingen måde tilfredshed med på øen. Derfor blev der søndag inviteret til familiefestival på Egholm. Simpelthen for at lokke folk over og se øen, inden en mulig motorvejsforbindelse bliver lagt indover den. - Det handler om at råbe politikerne op og få dem til at indse, at de skal gøre noget andet. Og så er det også en invitation til, at vi skal hygge os og være fælles om noget, og man skal opleve at Egholm er både for voksne, børn, gamle og unge, fortæller Christian Gade Bjerrum, der er medarrangør af dagens familiefestival, der blev afholdt for første gang nogensinde. Blandt aktiviteterne til søndagens festival var blandt andet rundvisninger i naturen, børneyoga, live-musik, mens også små momenter, der satte fokus på stilheden, og det valgte rigtig mange nordjyder at bruge, deres søndag på. - Jeg tror, smilet på mit ansigt siger sig selv. Jeg er virkelig overvældet og glad. Jeg håber, de tager en dejlig oplevelse med sig. En oplevelse af at være fælles om noget, en oplevelse af at være en del af en bevægelse, som er det, vi står med her, fortæller Christian Gade Bjerrum. Hvis Regeringens transportudspil bliver til virkelighed, skal det første spadestik til den tredje limfjordsforbindelse tages i år 2024.

Referat:
Aktionsgruppen "Egholm-motorvejen, nej tak" afholdt søndag familiefestival for at lokke familier til øen, så de kunne se, hvordan den er uden en motorvejsforbindelse.